KIRJALLINEN KYSYMYS P-2441/99

esittäjä(t): Marco Pannella (TDI) neuvostolle

(13. joulukuuta 1999)

Aihe: Kemiallisten, biologisten ja säteilyaseiden käyttö Irakin kurdiväestöä vastaan

Kurdiväestöä vastaan suunnattujen ja kansanmurhana pidettävien vuoden 1988 sotatoimien aikana, jolloin kymmeniä tuhansia kuoli tai katosi, Irakin hallitus pommitti yli 200 kylää Pohjois-Irakissa. Operaatiossa, joka on laajin tämäntyyppinen hyökkäys siviiliväestöä vastaan, käytettiin suuria määriä kemiallisia sekä todennäköisesti myös biologisia ja radioaktiivisia yhdisteitä. Nämä yhdisteet saastuttivat ympäristöä ja vesialtaita Pohjois-Irakin alueella, jonka joet kulkevat läpi koko maan ja laskevat Persianlahteen.

Ottaen huomioon raportit, jotka koskevat syövän ja synnynnäisten epämuodostumien yleisyyttä irakilaisissa lapsissa, millaisiin toimiin YUTP:n korkea edustaja on ryhtynyt tai aikoo ryhtyä, jotta toimivaltaiset kansainväliset järjestöt voisivat vihdoin aloittaa vesialtaiden tilaa koskevat tutkimukset sen selvittämiseksi, myrkyttävätkö kemialliset, biologiset tai radioaktiiviset yhdisteet tai niiden johdannaiset väestöä edelleen?

Millaisiin toimiin YUTP:n korkea edustaja on ryhtynyt tai aikoo ryhtyä, jotta toimivaltaiset kansainväliset järjestöt voisivat aloittaa, yksitoista vuotta näiden tapahtumien jälkeen, eloonjääneiden hoidon ja Saddam Husseinin hallituksen käyttämien aineyhdisteiden kartoittamisen sekä sen selvittämisen, aiheuttavatko ne edelleen väestölle vaaraa?

Mihin toimenpiteisiin YUTP:n korkea edustaja on ryhtynyt tai aikoo ryhtyä, jotta voitaisiin tutkia ja arvioida kemiallisten ja muiden joukkotuhoaseiden vaikutuksia Pohjois-Irakissa harjoitettavaan maanviljelykseen, karjankasvatukseen, metsiin ja kalastukseen sekä kasvistoon ja eläimistöön?

Irakin kurdialueella elokuussa 1999 perustetulla Halabja Post Graduate Medical Institutella (HMI), jonka tehtävänä on kehittää hoitomenetelmiä ja edistää kemiallisten aseiden eloonjääneiden uhrien tutkimusta, on huomattavia materiaalisia ja teknisiä ongelmia, jotka uhkaavat sen tavoitteiden toteuttamista.

Aikooko YUTP:n korkea edustaja lähettää asiantuntijaryhmän tutustumaan HMI:hin, jotta se voi omakohtaisesti todeta, millaisia erityistarpeita kemiallisten, biologisten ja radioaktiivisten aseiden uhreilla on, ja saada kokonaiskuvan HMI:n itsensä tarpeista?

Vastaus

(31. tammikuuta 2000)

Kesäkuussa 1999 päivätyssä Euroopan komission tilaamassa ja rahoittamassa arviointiraportissa Pohjois-Irakin humanitaarisesta tilanteesta luodaan yleiskatsaus kurdien hallinnassa olevien Pohjois-Irakin alueiden humanitaariseen tilanteeseen. Raportista käy selvästi ilmi, että on huolehdittava monista välttämättömistä ja kiireellisistä humanitaarisista tarpeista esimerkiksi miinanraivauksen, aliravitsemuksen ja vesivoimaloiden uudelleen käynnistämisen suhteen. Näiden tarpeellisten toimien lisäksi on tutkittava ja arvioitava kemiallisten ja muiden joukkotuhoaseiden vaikutuksia yleisiin elinolosuhteisiin Pohjois-Irakissa. Öljyä ruoan vastineeksi -ohjelman täytäntöönpanoa on nopeutettava ja tehostettava, mikä edellyttää Irakin hallituksen täysipainoista yhteistyötä. Myös Pohjois-Irakin poliittisen tilanteen kohentuminen helpottaisi humanitaarisen avun tehokasta toimittamista. Olojen ennalleen palauttamiseen tähtäävät toimet, joista kaksi tärkeintä kurdipuoluetta on äskettäin sopinut, ovat tämän vuoksi tärkeitä. Neuvosto aikoo pääsihteerinä toimivan YUTP:n korkean edustajan tuella seurata edelleen tiiviisti Irakin ja sen pohjoisten maakuntien tilannetta sekä osaltaan varmistaa olosuhteiden salliessa Euroopan unionin riittävät toimet Irakin kansan olojen parantamiseksi.